Θ.Ε. 1.3 (Β΄μέρος)- Ζωή με ευθύνη για την κτίση

Ερώτηση προς προβληματισμό :

*Στο προηγούμενο μάθημα αναφέραμε πως σύμφωνα με τη Γένεση ο Θεός είναι Δημιουργός των πάντων. Και φυσικά ο άνθρωπος καλείται ως εικόνα Θεού και ως κτιστός να διατηρήσει τη σχέση του με τον Δημιουργό.*

*Αρκεί όμως μόνο αυτό;*

*Μήπως χρειάζεται και η ανάπτυξη ανάλογης σχέσης του ανθρώπου με όλο τον υπόλοιπο ορατό κόσμο, την κτίση που τον περιβάλλει;*

Η απάντηση στο ερώτημα δίνεται στην Αγία Γραφή, αρχής γενομένης από το 1ο βιβλίο, τη Γένεση (Γεν 1,1-2,4 και Γεν 2,4-25).

Εκεί, μέσα από εικόνες, συμβολισμούς και ανθρωπομορφικές εκφράσεις, κατανοούμε ποιά είναι εξαρχής η σχέση του ανθρώπου με το φυτικό και ζωικό βασίλειο, με όλη δηλαδή την κτίση.

Λέγεται λοιπόν χαρακτηριστικά στην Αγία Γραφή πως :

*"τα πάντα, όλα τα ορατά αλλά και τα αόρατα, είναι δημιουργήματα του Θεού. Και είναι "καλά λίαν". Ο άνθρωπος δημιουργείται τελευταίος, αποτελεί την κορωνίδα της Δημιουργίας, της κτίσης.*

*Ο Θεός έπλασε τον άνθρωπο, συγκεκριμένα, με χώμα από τη γη και ενεφύσησε στο πρόσωπό του πνοή ζωής, την αθάνατη δηλαδή ψυχή.*

*Αφού πλάστηκε ο άνδρας και η γυναίκα τοποθετήθηκαν στον Παράδεισο έχοντας την ευλογία του Θεού να αυξάνονται και να πληθύνονται και να είναι οι άρχοντες και οι κύριοι των ιχθύων της θαλάσσης, των πτηνών του ουρανού, καθώς και όλων των υπόλοιπων ζωντανών οργανισμών.*

*Στον Παράδεισο ο άνθρωπος ήταν «ομοτράπεζος των ζώων» και μοιράζονταν την ίδια τροφή, δηλαδή τα χόρτα και τα φυτά, με το ζωικό βασίλειο.*

*Η σχέση του ανθρώπου με την υπόλοιπο κόσμο είναι «έργάζεσθαι αυτόν καί φυλάσσειν».*

Ας προσπαθήσουμε, τώρα, να απαντήσουμε στην εξής ερώτηση:

**Τι μπορεί να δείχνουν όλοι οι παραπάνω συμβολισμοί για τη σχέση του ανθρώπου με την υπόλοιπη κτίση;**

Πιο συγκεκριμένα:

* *Τι συμβολίζει η δημιουργία του ανθρώπου από χώμα;*
* *Ποια είναι η έννοια του Παραδείσου;*
* *Ποια είναι η σχέση των πρωτοπλάστων με την υπόλοιπη κτίση στον Παράδεισο;*
* Το ότι ο άνθρωπος δημιουργείται από χώμα σημαίνει πως είναι γήινος, χωμάτινος, υλικός, είναι μέρος του φυσικού κόσμου. Επομένως, οποιαδήποτε αλλοίωση της φύσης θα έχει αρνητικές συνέπειες και στον ίδιο.
* Ο παράδεισος τώρα ως τόπος είναι η κτίση στο αρχικό της μεγαλείο. Ωστόσο, ο παράδεισος υποδηλώνει κι έναν τρόπο ζωής. Μια ζωή σε αρμονία με τη φύση, τον συνάνθρωπο και τον Θεό.
* Μέσα στον παράδεισο ο άνθρωπος λαμβάνει την εντολή να εργάζεται. Πράγματι ως εικόνα του Θεού ο άνθρωπος , έχοντας δηλαδή πνεύμα Θεού, οφείλει κι εκείνος να εργάζεται, να δημιουργεί, όπως Δημιουργός είναι ο Θεός. Να μην μένει απαθής, σε απραξία.
* Έχει επιπλέον τη δυνατότητα να κάνει χρήση όλου του φυσικού κόσμου, να τον καλλιεργήσει, προκειμένου να τον αναπτύξει, και μέσα σ΄ αυτόν ν΄ αναπτυχθεί και ο ίδιος, βιολογικά και πνευματικά. Έτσι κατά μία έννοια ο άνθρωπος γίνεται συν-δημιουργός του Θεού. Η κτίση εξάλλου δεν είναι μια στατική , αλλά μία δυναμική πραγματικότητα.
* Υπάρχει όμως μία καθοριστική επισήμανση:
* Μπορεί να κάνει χρήση του φυσικού κόσμου με την προϋπόθεση πως δεν θα παραβεί κανέναν κανόνα λειτουργίας του. Πως θα τον "φυλάσσει". Αυτό υποδηλώνει εξάλλου, ως προς το οικολογικό κομμάτι, και η επισήμανση στους πρωτόπλαστους πως μπορεί να φάνε από όλα τα δέντρα του παραδείσου εκτός από ένα. Και πως αν παραβούν αυτή την εντολή θα πεθάνουν. Η απαγόρευση αυτή είναι ακριβώς το όριο που δε θα πρέπει να υπερβεί κανένας άνθρωπος στη σχέση του με τη φύση. Και γνωρίζει τις συνέπειες εξαρχής.

**Συμπέρασμα** : Η ζωή του ανθρώπου, η ηθικοπνευματική του τελείωση και οι σχέσεις του με το Δημιουργό του εξαρτώνται εν πολλοίς από το περιβάλλον, στο οποίο ζει, και από τη συμπεριφορά του προς αυτό.

Η εντολή, την οποία λαμβάνει ο άνθρωπος είναι να διοικήσει τον κόσμο, «όχι με οποιοδήποτε τρόπο, αλλά με τον ίδιο τρόπο -και για λογα-ριασμό- του Θεού» (Αγόρας Κ.)